Document ID: 32003D0244

Απόφαση της Επιτροπής
της 4ης Απριλίου 2003
για προσωρινή εμπορία ορισμένων σπόρων προς σπορά του είδους Triticum aestivum που δεν πληρούν τις απαιτήσεις της οδηγίας 66/402/ΕΟΚ του Συμβουλίου
[κοινοποιηθείσα υπό τον αριθμό Ε(2003) 1107]
(Κείμενο που παρουσιάζει ενδιαφέρον για τον ΕΟΧ)
(2003/244/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 66/402/ΕΟΚ του Συμβουλίου, της 14ης Ιουνίου 1966, περί εμπορίας σπόρων προς σπορά σιτηρών(1), όπως τροποποιήθηκε τελευταία από την οδηγία 2001/64/ΕΚ(2), και ιδίως το άρθρο 17,
Εκτιμώντας τα ακόλουθα:
(1) Στην Ιρλανδία και το Βέλγιο, η διαθέσιμη ποσότητα σπόρων προς σπορά εαρινών ποικιλιών σίτου (Triticum aestivum), οι οποίοι είναι κατάλληλοι για τις εθνικές κλιματικές συνθήκες και πληρούν τις απαιτήσεις βλαστικής ικανότητας ή τις απαιτήσεις για τους επιτόπιους ελέγχους αντίστοιχα της οδηγίας 66/402/ΕΟΚ, δεν επαρκεί και, ως εκ τούτου, δεν είναι δυνατόν να καλύψει τις ανάγκες αυτών των κρατών μελών.
(2) Δεν είναι δυνατόν να ικανοποιηθεί η ζήτηση για σπόρους προς σπορά αυτού του είδους με σπόρους προς σπορά από άλλα κράτη μέλη ή από τρίτες χώρες που πληρούν όλες τις απαιτήσεις που θεσπίζονται στην οδηγία 66/402/ΕΟΚ.
(3) Κατά συνέπεια, πρέπει να επιτραπεί στην Ιρλανδία και στο Βέλγιο η εμπορία σπόρων προς σπορά αυτού του είδους που υπόκεινται σε λιγότερο αυστηρές απαιτήσεις, για περίοδο που λήγει στις 30 Απρίλιος 2003.
(4) Επιπροσθέτως, πρέπει να επιτραπεί η εμπορία τέτοιων σπόρων προς σπορά σε άλλα κράτη μέλη τα οποία είναι σε θέση να προμηθεύσουν την Ιρλανδία και το Βέλγιο με σπόρους προς σπορά αυτού του είδους.
(5) Είναι σκόπιμο να ενεργήσουν η Ιρλανδία και το Βέλγιο ως συντονιστές, ώστε να διασφαλιστεί ότι το συνολικό ποσό των επιτρεπόμενων σύμφωνα με την απόφαση αυτή σπόρων προς σπορά δεν υπερβαίνει τη μέγιστη ποσότητα που καλύπτεται από την παρούσα απόφαση.
(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής σπόρων προς σπορά και πολλαπλασιαστικού υλικού για τη γεωργία, τα δενδροκηπευτικά και τη δασοκομία,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Επιτρέπεται, για περίοδο που λήγει στις 30 Απρίλιος 2003, με τους όρους που καθορίζονται στο παράρτημα της παρούσας απόφασης, η εμπορία στην Κοινότητα σπόρων προς σπορά εαρινού σίτου οι οποίοι δεν πληρούν τις απαιτήσεις που προβλέπονται στην οδηγία 66/402/ΕΟΚ, όσον αφορά την ελάχιστη βλαστική ικανότητα, με την προϋπόθεση ότι πληρούνται οι ακόλουθοι όροι:
α) η βλαστική ικανότητα είναι τουλάχιστον 80 % καθαρού σπόρου προς σπορά·
β) η επίσημη ετικέτα αναφέρει τη βλαστική ικανότητα που πιστοποιείται στην επίσημη εξέταση που διενεργείται σύμφωνα με το άρθρο 2 παράγραφος 1 σημείο ΣΤ στοιχείο δ) και το άρθρο 2 παράγραφος 1 σημείο Ζ στοιχείο δ) της οδηγίας 66/402/ΕΟΚ.
2. Η εμπορία στην Κοινότητα των σπόρων προς σπορά που αναφέρονται στην παράγραφο 1 επιτρέπεται μόνο όπου οι σπόροι προς σπορά διατέθηκαν για πρώτη φορά στην αγορά σύμφωνα με το άρθρο 3 της παρούσας απόφασης.
Άρθρο 2
1. Επιτρέπεται, για περίοδο που λήγει στις 30 Απρίλιος 2003, με τους όρους που καθορίζονται στο παράρτημα της παρούσας απόφασης, η εμπορία σπόρων προς σπορά εαρινού σίτου οι οποίοι δεν πληρούν τις απαιτήσεις που προβλέπονται στην οδηγία 66/402/ΕΟΚ, όσον αφορά τους επιτόπιους ελέγχους, με την προϋπόθεση ότι πληρούνται οι ακόλουθοι όροι:
α) η καλλιέργεια δεν έχει υποβληθεί ούτε σε επίσημους επιτόπιους ελέγχους ούτε σε επιτόπιους ελέγχους που διεξάγονται υπό επίσημη επίβλεψη·
β) η επίσημη ετικέτα αναφέρει ότι:
i) ο σπόρος προς σπορά πληροί τους όρους που προβλέπονται στο παράρτημα I της οδηγίας 66/402/ΕΟΚ,
ii) διαπιστώθηκε από επίσημο έλεγχο ή από έλεγχο στο πλαίσιο επίσημης επίβλεψης ότι ο σπόρος προς σπορά δεν πληροί τους όρους του ανωτέρω σημείου i).
2. Η εμπορία στην Κοινότητα των σπόρων προς σπορά που αναφέρονται στην παράγραφο 1 επιτρέπεται μόνο όπου οι σπόροι για σπορά διατέθηκαν για πρώτη φορά στην αγορά σύμφωνα με το άρθρο 3 της παρούσας οδηγίας.
Άρθρο 3
Κάθε προμηθευτής σπόρων προς σπορά που επιθυμεί να διαθέσει στην αγορά τους σπόρους προς σπορά που αναφέρονται στα άρθρα 1 και 2 υποβάλει αίτηση στο κράτος μέλος στο οποίο είναι εγκατεστημένος.
Το σχετικό κράτος μέλος επιτρέπει στον προμηθευτή να διαθέσει αυτούς τους σπόρους προς σπορά στην αγορά, εκτός:
α) αν έχει βάσιμους λόγους να αμφιβάλει για το ότι ο προμηθευτής θα είναι σε θέση να διαθέσει στην αγορά την ποσότητα των σπόρων για σπορά για την οποία έχει υποβάλει αίτηση άδειας· ή
β) εάν η συνολική ποσότητα που έχει επιτραπεί να διατεθεί σε εμπορία σύμφωνα με τη σχετική παρέκκλιση θα υπερβαίνει τη μέγιστη ποσότητα που καθορίζεται στο παράρτημα.
Άρθρο 4
Τα κράτη μέλη παρέχουν αμοιβαία διοικητική βοήθεια κατά την εφαρμογή της παρούσας απόφασης.
Η Ιρλανδία ενεργεί ως συντονιστής κράτος μέλος όσον αφορά το άρθρο 1 και το Βέλγιο ως συντονιστής όσον αφορά το άρθρο 2, για να εξασφαλιστεί ότι η συνολική επιτρεπόμενη ποσότητα δεν υπερβαίνει τις μέγιστες ποσότητες που καθορίζονται στο παράρτημα.
Κάθε κράτος μέλος που λαμβάνει αίτηση, δυνάμει του άρθρου 3, κοινοποιεί αμέσως στο κράτος μέλος συντονιστή την ποσότητα που καλύπτεται από την αίτηση. Το κράτος μέλος συντονιστής ενημερώνει αμέσως το κοινοποιούν κράτος μέλος σχετικά με το αν η άδεια της αίτησης θα έχει ως αποτέλεσμα την υπέρβαση της μέγιστης ποσότητας.
Άρθρο 5
Τα κράτη μέλη κοινοποιούν αμέσως στην Επιτροπή και στα άλλα κράτη μέλη τις ποσότητες για τις οποίες έχουν χορηγήσει άδεια εμπορίας σύμφωνα με την παρούσα απόφαση.
Άρθρο 6
Η παρούσα απόφαση απευθύνεται στα κράτη μέλη.
Βρυξέλλες, 4 Απριλίου 2003.

Labels: 3
17
6